
Szent Athénogenész fölszentelt vértanúnak és tíz tanítványának emléke.
A szerda esti alkonyati zsolozsmán
„Uram, tehozzád…” után
6. hang
Krisztus apostolai * a Vigasztaló égi erejét kapták, * és megfutamították az ellenség hadait. * Fegyvertelenül, felszerelés nélkül, * a csatába evangéliumi módra indultak, * a tanulatlanok és írástudatlanok a királyokat meggyőzték, * és megszégyenítették a bölcseket, * a szeretet tanításával csodákat műveltek, * ezzel a népeket Krisztus alattvalóivá tették. *’ Most bátran könyörögnek a mi lelkünkért.
Jóhírű tanítványaid érted lelkesültek, * magukat megtagadták, téged buzgósággal szolgáltak, * és kereszted után mindig vágyakoztak, * földön hagyott parancsaidat teljesítették, * s az eget örökségül nyerték. * Mert megtérítették a te igaz megismerésedre a népeket, * most is mindig hűséges szolgáid, *’ és bátran könyörögnek a mi lelkünkért.
Egész életemet nemtörődömségben éltem, * végórám felé szerencsétlenségemre * jó gyümölcsök nélkül sietek, * gonosz cselekedetek elviselhetetlen terhét hordozom. * Végtelen Jóság, emberszerető Isten, * irgalmad támogatásával szórd széjjel ezeket, * adj nekem üdvösséges megtérést és hozzá töredelmet * szent apostolaid kedvesen fogadott könyörgésére. *’ Őket és Szülődet kérem közbenjárásra.
8. hang. Minta: Ó, megdöbbentő csoda...
A dicsőséges Athénogenész * a rajta levő fényes papi köntöst * vérének festékével még szentebbé tette. * Ebben vonult be a szent hajlékba, * hogy a mindent látó előtt jelentkezzék * s a szellemi rendekkel szolgáljon neki. * Az isteni fényözönben tündöklik. *’ Magasztaljuk őt mint boldogot!
A végtelenül bölcs Athénogenész * a bajnokok karát vezette Krisztus elé, * mely a hitért férfiasan küzdött * és a pályafutást elvégezte. * Velük együtt legyőzte a fondorlatos Sátánt, * a vértanúk karába került, * a fiúvá fogadtatásban átistenült * és állandóan esedezik érettünk, *’ akik mindenkor híven megünnepeljük az ő szent emlékét.
Az Isten választotta tíz tanítvány * önmegtagadás gyakorlásával küzdött, * a szenvedélyek feltörését lehetetlenné tette, * a kígyót megölte * az isteni erővel bővelkedő Athénogenész vezetése mellett. * Az ő könyörgésükre üdvözíts minket, ó Irgalmas, *’ kik mindenkor bizakodunk a te végtelen jóságodban!
Dicsőség... most és... Ugyanarra
Hozzád esedezünk, teljesen szeplőtelen, * mi szorongatottak, oltalmazónkhoz. * Ne engedd, hogy végül elvesszünk mi, a te szolgáid, * hanem ragadj ki gyorsan a ránk zúduló haragból és szorongatásból, * végtelenül boldog, legszentebb Nagyasszony! *’ Mert te vagy a mi védőbástyánk és legyőzhetetlen menedékünk.
Előverses sztihirák 
6. hang
Hajdan, Krisztus a te tanítványaid * a viharban a hajón felkiáltottak: * Mester, szabadíts meg minket, mert elveszünk! * Most mi is ezt kiáltjuk: * Emberszerető Üdvözítőnk, kérünk téged, *’ a szorongattatástól ments meg minket!
Apostolaid, Urunk, * birtokukba vették hajdan a hálóval a tenger mélységét, * a tanítással pedig országod fenségét, * ügyességükkel kikémlelték a tenger megközelíthetetlen ölét, * hitükkel pedig eljutottak a te végtelen kebledbe, * és a világnak hirdették örök Fiadat. * Apostolaid s minden szented könyörgésére *’ könyörülj rajtunk!
A te kereszted, Urunk, * a vértanúk legyőzhetetlen fegyvere lett. * Mert bár látták a rájuk váró halált, * de a jövendő életre tekintve * s a beléd vetett reményből erőt merítettek. *’ Az ő közbejárásukra könyörülj rajtunk!
Dicsőség... most és... 
Istenszülő, te vagy a valódi szőlővessző, * ki megnövesztetted nekünk az élet gyümölcsét. * Hozzád könyörgünk: * imádd a szent apostolokkal * és minden szenttel együtt érettünk az Uralkodót, *’ hogy irgalmazzon a mi lelkünknek!
Tropár(ok)
4. hang
Erényekben társa, * a püspöki trónon helyettese lévén az apostoloknak, * s isteni ihletéssel munkálkodván * a szemléletig emelkedtél föl; * ennek folytán az igazság igéit hirdetvén * utolsó csepp véredig küzdöttél a hitért, * szent Athénogenész fölszentelt vértanú, * imádd Krisztus Istent, *’ hogy üdvözítse a mi lelkünket!
Dicsőség... most és...
Az Atya Igéjének, * Krisztus Istenünknek ismertük föl, * a Tőled megtestesültet, Istenszülő Szűz, * egyetlen tisztaságos, * egyetlen áldott. * Azért Téged énekelve *’ szünet nélkül magasztalunk.
